
I Frikirkens nett-tidsskrift «Veien» har det i det siste stått noen artikler om homofili-spørsmålet, bl.a. av et medlem av Kristiansand frikirke. Han hevder at oversettelsen ‘menn som ligger med menn’ (1 Kor 6,9) egentlig burde vært gjengitt med ‘utuktige og gutteskjendere’, under henvisning til en artikkel av den amerikanske forskeren Brett Provance. 

Dette er feil, etter min mening. Som lærer i gresk og teolog har jeg skrevet om dette temaet i en rekke sammenhenger, bl.a. i Luthersk Kirketidende, nr.5/2000, 17/2005 og 1/2006, i en større artikkel (med fyldig litteraturliste!) som senest er trykt som tillegg på s. 155-207 i boken «En annerledes vei» (2020) av Espen Ottosen. Artikkelen ligger også på nettet, og kan nåes bl.a. via MF’s bibliotek. 

Jeg vil vise til flere andre artikler som belyser betydningen og bruken av det omdiskuterte ordet. Det undrer meg da at personen forgjeves har lett etter litteratur til belysning av uttrykkene i 1 Kor 6,9, inntil han fant Provance’s artikkel. 

Jeg tillater meg derfor å komme med en kommentar til denne saken, selv om jeg ikke er medlem av Frikirken. 


Brett Provance’s forståelse av begrepet arsenokoítês 
Først litt om Brett Provance’s tekst. Han hevder at han har funnet et avgjørende bidrag til forståelsen av ordet arsenokoítês ved å gå til den greske advokaten og taleskriveren Lysias (ca. 445-ca. 380 f.Kr.) som i en rettstale bruker fire ord som forekommer i 1 Tim,1,9-10. De brukes hos Lysias for å gi en sterkt negativ moralsk karakteristikk av en tiltalt person. Hvis også arsenokoítês hadde vært brukt av Lysias, måtte det også rimeligvis ha hatt en negativ valør ifølge Provance. Og han mener da at ordet dermed også må ha en markert negativ valør i 1 Tim. Men dette ordet forekommer overhodet ikke hos Lysias, på tross av at fremstillingen fra min motdebattant i Kristiansand kan gi inntrykk av nettopp dette! 

Ordet brukes sannsynligvis første gang hos Paulus omkring 400 år etter Lysias, i brevet til menigheten i Korint, 1 Kor 6,9, og deretter noen tiår senere i 1 Tim 1,10. Provance overfører uten videre den antatt negative betydningen av ordet også tilbake på 1 Kor 6,9 og mener at det er et begrep som betegner «strong abuse» og ikke kan være bindende for oss i dag. Det gjelder også hans påstand om at det dreier seg utelukkende om misbruk av gutter. Han hevder å finne denne betydningen av ordet også i senere tekster. Men ordet forekommer nesten bare i kristne tekster og da med samme betydning som i 1 Kor 6,9, altså uten noen alders-spesifisering! 

Jeg opplever Provance’s artkkel som en ren avsporing for drøftingen av hvordan vi skal tolke 1 Kor 9,6. Etter mitt skjønn kan man se bort fra hans artikkel som en hjelp til å forstå betydningen av begrepet arsenokoítês i NT. 


Hva visste Paulus om homoseksualitet? 
Tidligere har det vært nokså vanlig å hevde at Paulus ikke visste stort om seksualitetens ulike utfoldelsesformer. Han brukte jo for eksempel ikke noen av de vanlige greske uttrykkene for homoseksuell adferd. Men Paulus ville nok heller unngå å bli fanget i en kasuistisk detaljdiskusjon med talsmenn for homoseksuell adferd i samtiden. Han avgrenser seg til å vise til Bibelens seksualetiske veiledning i 3 Mos 18,22 og 20,13 og til det sjette bud i Dekalogen, de 10 bud. Det er for øvrig verdt å merke seg at Paulus unngår å gjenta domsordet i 3 Mos når han åpenbart refererer til denne teksten! 

Paulus vokste opp i et pluralistisk samfunn når det gjaldt holdningene til seksuallivet. Men han har etter all sannsynlighet hatt god innsikt. Noen talende observasjoner: 

• Paulus er en av de få antikke forfattere som omtaler både kvinnelig og mannlig homoseksualitet (Rom 1,26). 
• Paulus var fortrolig med de sosiale og kulturelle forholdene i gresk-romersk storbykultur. Han hadde sin base i storbyen Antiokia og hadde et treårig opphold i Efesos. Han bodde halvannet år i Korint (der han trolig også hadde kontakt med personer med homoseksuell bakgrunn eller adferd, 1 Kor 6,11). 

Han besøkte også Athen, der han bl.a. kunne se en dobbelt heltestatue på torget av et homofilt par, og han kunne møte og diskutere med representanter for Platons filosof-krets og hadde rimeligvis kjennskap til bl.a. «Symposion» («Gjestebudet») der et homofilt par spiller en sentral rolle: Dikteren Agathon har vært kjæreste med politikeren Pausanias fra han var 18 til han i teksten er ca. 30 år).

Alle disse byene var kjent for et mangfoldig seksualliv. Flere eksempler er omtalt i min artikkel som jeg nevnte innledningsvis. 

Billedkunst fra antikken er også talende, for eksempel kan den høyeste gud Zevs avbildes i analt samleie med den unge gutten Ganymedes. 

• Paulus unngår de vanlige seksuelle uttrykkene på gresk, men er i stedet i stand til å bruke alternative ord og uttrykk med bl.a. bibelsk bakgrunn for å klargjøre sitt anliggende. 

Det finnes også en mengde litterære tekster fra antikken som omtaler ulike former for homoseksuell aktivitet (forhold mann–mann, mann–gutt, gutt–gutt) både på gresk og romersk mark. En informativ kilde til kunnskap om dette finnes i den omfattende boken «Homosexuality in Greece and Rome» av Thomas K. Hubbard (2003). 

Det bør føyes til at i den gresk-romerske kultur, med sterkt skille mellom kjønnene og med manglende prevensjonsmidler, innebar ikke homoseksuell adferd at man automatisk kan slutte til homofil orientering (i moderne forstand).

Sammensatte ord på gresk og norsk 
For å forstå det aktuelle greske sammensatte ordet arseno-koítês kan det være nyttig å sammenligne med ulike moderne språk. Tysk og norsk er språk som i atskillig grad følger gresk praksis ved dannelse av sammensatte ord, mens engelsk heller bruker to ord eller en verbal omskrivning for å gjengi et gresk sammensatt ord. 

Noen eksempler på norsk: På 1970-allet dukket ordene elveredder og styreleder for første gang opp i norske media. Men den journalisten som første gang brukte ordene, kunne likevel regne med at leserne umiddelbart forsto dem. Ordene besto jo av kjente elementer og fulgte vanlig regler for hvordan vi lager sammensatte ord. Men ingen av ordene fantes i norske ordbøker da de først ble brukt. 

I dette tilfellet i 1 Kor 9,6 dreier det seg om en type sammensetninger der første ledd er objekt for handlingen i andre ledd, som altså må være et substantiv som er dannet av et verb (et verbalsubstantiv). En elve-redder er en som redder (Alta-)elva, mens en styreleder er en (kvinne eller mann) som leder styret. Tysk grammatikk har et eget uttrykk for slike ord: «Verbale Rektions-komposita». 

På engelsk vil man altså heller omskrive slike sammensatte ord med to ord eller lage en verbal omskrivning. Andre sammensatte ord av samme type i NT: «hjerte-kjenner» (en som kjenner hjertene), Apg 1,24; 15,8; «lønns-giver» (en som betaler/gir lønn), Hebr 11,6, «telt-maker» (en som lager/reparerer telt), Apg 18,3, «mann-draper» (dvs. en morder), Joh 8,44.

Det greske ordet arsenokoítês er dannet på samme måte: Først ledd arsen betyr hankjønn(svesen), mann (samme ord som i 1 Mos 1,27), andre leddet -koites er beslektet med et par verb som betyr bringe til sengs, ligge med, ha samleie med. (Det er misvisende å si at det er avledet av subsantivet koite = «seng», «ekteseng», slik Provance og andre, særlig engelsktalende forfattere, sier.) 

Provance vil avvise denne etymologiske tilnærmingen til å forstå ordet arseno-koítês, under henvisning til lingvisten James Barrs advarsel om å bruke etymologi som tolkningsmetode. Men dette blir for enkelt i møte med greske sammensatte ord. Man må bruke både etymologiske og semantiske argumenter, som forskeren John G. Cook fremholder i en fersk artikkel om de omstridte ordene i 1 Kor 6,9.

Den engelske forskeren David F. Wright har etter mitt skjønn overbevisende vist (i en utførlig artikkel i Vigiliae Christianae 38, 1984) at bakgrunnen for uttrykket arsenokoítês er formuleringene i 3 Mos 18 og 20 i den greske GT-oversettelsen, den oversettelsen som Paulus utvilsomt har brukt i undervisning for menigheten i det gresktalene Korint. 


Oversettelsen av arsenokoítês og malakós i 1 Kor 6,9 
Substantivet arsenokoítês har høyst sannsynlig bakgrunn i formuleringene i den såkalte Hellighetslovens forbud mot sex mellom menn, 3 Mos 18,22 og 20,11, der det heter: «Den som ligger (koimêthê) med en mann (arsenos) [slik man har] samleie (koítê) med en kvinne ...».  Den verbale uttrykksmåten i 3 Mosebok (‘å ligge/ha samleie med en mann’) er hos Paulus blitt omformet til et substantiv (‘en manns-samligger’). 

Ordrett betyr altså ordet arsenokoítês «hankjønns/manns-samligger». Det betegner en person som utfører seksuelle handlinger med en annen person av samme kjønn. I seg selv sier ordet ingenting om partenes alder. (I parentes bemerket: De som hevder at uttrykksmåten skulle være begrenset til pederasti, dvs. sex med gutter, og dermed ikke er aktuelt i våre dager, synes å ha fullstendig oversett hvordan pederastisk pornografi flommer over på diverse pornografiske internett-sider i dag.)

Til sist noen få ord om ordet malakós i 1 Kor 6,9. Det betyr vanligvis «bløt», «fin», «myk», også «jålete». I seksuell sammenheng kan det brukes med samme betydning som det greske ordet kínaidos (= lat. katamitus) og betegne både gutter og voksne menn som inntar den ‘mottagende’ side ved et homofilt samleie (jfr. i amerikansk slang ordparet «top» og «bottom», likeså i uttrykk som «fem-boys» i nettporno.) 

I Bibel 2011 er det gjengitt med det etterstilte «... eller som lar seg ligge med». Denne tolkningen følger bl.a. kirkefaderen Tertullians latinske oversettelse av begrepet (ca. 200 e.Kr.). Han kan omtale de to ordene i 1 Kor 6,9 som et ordpar, på latin: et molles et masculorum concubitores = "både [de ‘bløt-aktige’, dvs. her:] de seksuelt 'passive’ og de som ligger med menn».

En grundig redegjørelse for oversettelses-problemet foreligger hos den ovenfor nevnte forskeren John Granger Cook i New Testament Studies (2019). 

I den reviderte bibeloversettelsen av 2024 er ordet merkelig nok oversatt med det vage uttrykket «de som lar seg styre av driftene». 


Sammenfatning 
(1) Omtalen av homoseksuell adferd i 1 Kor 6,9 står i en sammenheng som viser at det her dreier seg om en livsførsel som representerte en kjent virkelighet for menigheten og dens hyrde.  Noen av de som er blitt kristne i Korint, har åpenbart en livshistorie der også homo-seksuelle relasjoner og erfaringer hører med. «Slik var noen av dere», slår Paulus nøkternt fast i v.11. Dette er ikke nytt for ham. 

Brevene til menigheten i Korint tegner på alle vis et realistisk bilde av en storbymenighet med medlemmer fra ulike samfunnslag og sosiale og religiøse sammenhenger. Og dette lille pastorale glimtet inn i menighetslivet i Korint er ikke overraskende når vi tenker på hvilke samlivsetiske problemer som Paulus, den åndelige far for menigheten, også ellers hadde å forholde seg til og veilede i, ifølge de brevene til Korint som er bevart. 

(2) Paulus’ valg av språklige uttrykk tyder på at han har god innsikt i samtidens seksualetiske forhold. I sin veiledning til menigheten i Korint, 1 Kor 6, unngår han imidlertid både antikkens mer positivt ladede begreper for homoseksuell adferd (for eksempel erástês / erômenos (“elsker”/ “elskede”) og negativt polemiske ord som for eksempel paidofthóros (“gutteskjender”, som forekommer som verb i det kristne skriftet Didakhé 2,2). 

I stedet bruker Paulus et ny-ord som arsenokoítês («hankjønns-samligger») som åpenbart er avledet av den gammeltestamentlige omtalen av homoseksualitet i 3 Mosebok 18,22 og 20,13. Kanskje har han selv formet ordet, etter vanlige greske regler for orddannelse. Han kan introdusere det i et brev som skal leses opp i menigheten og som han derfor må forutsette at alle kan forstå ordlyden i. 

Paulus markerer på den ene siden en tilknytning til bibelsk språk og tenkning, og unngår på den andre siden å bli misforstått i retning av å referere til bare særskilte former for homoseksuelle handlinger, knyttet til prostitusjon, pederasti (sex med unge gutter) eller lignende. Det er en pastoralteolog med skolering i både jødisk og hellenistisk tradisjon som her taler. 

